Ngohe Aromatawai: Te puoro kīnaki kiriata

**Paerewa Paetae Ngā Toi Puoro 91748:** Te whakamātau hangarau matihiko hei whakaniko i tētahi mahi toi i roto i ngā toi puoro

**Aronga:** Toi Puoro 2.5B v1

**Whiwhinga:** 4

**Te Horopaki**

Kua hanga te iwi i tētahi kiriata e tautohu ana i ngā wāhi matua o te rohe. Kei te hiahia rātou māu e whakamahere, e hanga tētahi titonga puoro tōpū hei kīnaki i te kiriata.

Ka whakaritea taputapu puoro matihiko hei hāpai i te titonga o tēnei mahi puoro. Ka whakaatuhia tō tukanga toi puoro ki tētahi mahere.

Ka aromatawaingia te whakamāori o ngā pūkenga, ngā huānga me te tukanga puoro i roto i tō titonga puoro me te mahere.

**Hei Mahi**

Māu e rangahau ngā wāhi matua o tō iwi hei tauira mā ngā momo kaupapa o te kiriata.

Ka whiriwhiri i ngā taonga puoro matihiko hei āwhina i te tukanga toi puoro.

Matapakihia ngā āhuatanga o te kiriata me ngā tikanga puoro matihiko e whai wāhi ai ki roto i te titonga.

Whakaatuhia te tukanga toi puoro e ara ake ai te tito puoro mā te hangarau matihiko.

Māu anō e whakatau ngā wāhanga hei whakauru e whakaaturia ai tōu nā mōhio ki ngā mahi toi puoro, tōu nā mōhio ki te whakamahi hangarau matihiko hoki.

Whakamahia ngā momo taputapu/hangarau matihiko kia waihangatia ai tāu nā titonga puoro kiriata.

**Taunakitanga:** **Ngā Toi Puoro 91748 Te puoro kīnaki kiriata**

|  |  |  |
| --- | --- | --- |
| **Taunakitanga mō te Paetae**  | **Taunakitanga mō te Kaiaka**  | **Taunakitanga mō te Kairangi**  |
| Ka whakaatu i te mārama ki ngā tikanga o te hangarau matihiko i roto i te horopaki Māori. *Hei tauira:**Kua whakamahia te hangarau matahiko ki te hanga titonga puoro me te whakamārama i ngā wāhi hangarau matihiko.* *Ka kitea ngā pūkenga me ngā huānga puoro matihiko i roto i te tukanga toi puoro.*  | Ka whakamāori i ngā tikanga o te hangarau matihiko kia hāngai tōtika ki tētahi kaupapa. *Hei tauira:**Kua whakawhānuihia ngā pūkenga toi puoro me te māramatanga mō te hangarau matihiko.* *Kua whakamātau i te hangarau matihiko kia rerehua ai te titonga puoro.* *Ka kitea te whanaketanga o ngā pūkenga, ngā huānga o te puoro matihiko ki te tukanga toi puoro.* | Ka whakawhānui i ngā tikanga o te hangarau matihiko kia whaitake i roto i tētahi kaupapa. *Hei tauira:**Kua whakaaturia ngā pūkenga auaha me te whai māramatanga mō te hangarau matihiko.* *Kua whakamahia ngā taputapu matihiko kia puta ai te rerehua ki te titonga puoro.* *Ka kitea, ka rongohia ngā pūkenga, ngā huānga o te puoro matihiko ki tana tukanga toi puoro, ahakoa te horopaki.* |